White Hawks' assistenttræner, Mike Grey, ærgrer sig over, at Kirill Tulupov stadig befinder sig i Rusland. - Det er selvfølgelig ikke optimalt, hvis han kun når at spille to kampe inden slutspillet. Vi kan dog håbe, at det nærmest er to play off-kampe, som han kommer med i, idet vi møder Herning i grundspillets to sidste kampe, siger Mike Grey til Kanal Frederikshavn. Det var planen, at han skulle være kommet i fredags, men visum-problemer betyder, at Kirill Tulupov fortsat befinder sig i Moskva. - Vi ved ikke, hvorfor han har problemer med sit visum, men tror, det måske skyldes travlhed på visum-kontoret på grund af OL, siger direktør Henrik Andersen, Elite Nord Frederikshavn A/S til Kanal Frederikshavn. Han understreger, at Kirill Tulupov naturligvis er værd at vente på, hvis han er den klasse-back, som alle hockey-interesserede frederikshavnere håber på. Henrik Andersen håber, at russeren kommer til Frederikshavn i løbet af denne uge, men herefter går der typisk to-tre uger, før hans arbejdstilladelse er på plads. White Hawks møder tirsdag aften Odense på udebane, og fredag kommer Rungsted på besøg i Scanel Hockey Arena.

Referat:
Frederikshavn White Hawks' nye russiske back, Kirill Tulupov, er mod forventet endnu ikke ankommet til Danmark. Det skriver Kanal Frederikshavn.